b'\n_START_ARTICLE_\nBatman: Ensimm\xc3\xa4inen vuosi\n_START_PARAGRAPH_\nEnsimm\xc3\xa4inen vuosi on vuonna 1987 ilmestynyt David Mazzucchellin kuvittama ja Frank Millerin kirjoittama Batman-tarina. Se julkaistiin alun perin DC Comicsin Batman-lehden numeroissa #404-#407._NEWLINE_IGN-internetsivu sijoitti Ensimm\xc3\xa4isen vuoden sijalle 1 listallaan 25 parasta Batman-tarinaa. P\xc3\xa4\xc3\xa4t\xc3\xb6s perusteltiin: "Mik\xc3\xa4\xc3\xa4n muu teos ei ole pystynyt kuvaamaan Batmanin ja Gordonin hahmojen realismia, kitkaa ja inhimillisyytt\xc3\xa4 niin kattavasti."  Sivusto on lis\xc3\xa4nnyt: "Se ei ole vain yksi kaikkien aikojen t\xc3\xa4rkeimmist\xc3\xa4 sarjakuvateoksista, vaan my\xc3\xb6s yksi parhaista." Ensimm\xc3\xa4isen vuoden-tarinaa on pyritty jatkamaan useita kertoja. Suora jatko-osa Toinen vuosi ei kuitenkaan ollut edelt\xc3\xa4j\xc3\xa4ns\xc3\xa4 kaltainen menestys, eik\xc3\xa4 sit\xc3\xa4 ole yleisesti hyv\xc3\xa4ksytty DC Comicsin kanonisoituun Batman-tuotantoon. My\xc3\xb6s Kolmas vuosi-tarina on julkaistu, mutta sit\xc3\xa4 ei yleisesti pidet\xc3\xa4 kanonisoituna, eik\xc3\xa4 sit\xc3\xa4 ole koskaan julkaistu yhteenkoottuna teoksena. The Long Halloween-tarina jatkaa puoli vuotta my\xc3\xb6hemmin siit\xc3\xa4, mihin ensimm\xc3\xa4isess\xc3\xa4 vuodessa j\xc3\xa4\xc3\xa4tiin.\n_START_SECTION_\nJuoni\n_START_PARAGRAPH_\nTarinan juoni keskittyy enemm\xc3\xa4n Gordonin kuin Batmanin hahmon ymp\xc3\xa4rille. Monissa tarinan osista Gordonilla on keskeinen osa ja h\xc3\xa4nen hankaluuksiaan uuden ty\xc3\xb6n ja avioliiton v\xc3\xa4lill\xc3\xa4 kuvataan tarkasti._NEWLINE_Tarina alkaa, kun Bruce Wayne palaa Gotham Cityyn kierretty\xc3\xa4\xc3\xa4n 12 vuotta maailmalla. Samaan aikaan kaupunkiin saapuu uusi ylikonstaapeli Gordon, joka on ennen t\xc3\xa4t\xc3\xa4 ollut mukana merijalkav\xc3\xa4en erikoisjoukoissa. H\xc3\xa4nen on vaikea sulattaa korruptiota, johon kaikki h\xc3\xa4nen kollegansa komisario Loebia my\xc3\xb6ten ovat sekaantuneet. Gordon p\xc3\xa4\xc3\xa4tt\xc3\xa4\xc3\xa4 olla ottamatta lahjuksia vastaan kenelt\xc3\xa4k\xc3\xa4\xc3\xa4n, mik\xc3\xa4 saa muut poliisit ep\xc3\xa4luuloisiksi h\xc3\xa4nen suhteensa._NEWLINE_Samalla Bruce Wayne alkaa tutustua kaupungin alamaailmaan valepuvuissa. Jo ulkomailla matkaillessaan h\xc3\xa4n teki p\xc3\xa4\xc3\xa4t\xc3\xb6ksen ryhty\xc3\xa4 naamioiduksi kostajaksi, mutta vasta nyt h\xc3\xa4n toteuttaa suunnitelmansa ja muuttuu Batmaniksi. H\xc3\xa4n arvelee, ett\xc3\xa4 lahjomaton uusi ylikonstaapeli olisi arvokas tuttavuus ja alkaa tutustua Gordoniin.'